युवराज को चाहिए खुले विचारों वाली जीवनसाथी  
क्रिकेटर युवराज सिंह ने कहा है कि वह ऐसी किसी लड़की से शादी नहीं करना चाहते, जो उनकी लोकप्रियता के कारण उनकी ओर आकर्षित हो।
भारतीय क्रिकेट टीम के हरफनमौला खिलाड़ी युवराज सिंह शादी को लेकर जल्दबाजी में नहीं हैं। 29 वर्षीय युवराज ने कहा है कि वह किसी खुले दिमाग की समझदार जीवनसाथी के मिलने तक इंतजार करना चाहते हैं।  युवराज ने कहा कि वह ऐसी किसी लड़की से शादी नहीं करना चाहते, जो उनकी लोकप्रियता के कारण उनकी ओर आकर्षित हो। युवराज ने ये तमाम बातें अपनी कथित प्रेमिका और अभिनेत्री प्रीति जिंटा के टेलीविजन कार्यक्रम 'क्लोज अप एंड पर्सनल विद पीजेड' में कहीं।  युवराज ने कहा, मुझे ऐसी जीवनसाथी की तलाश है, जो खुले दिमाग की हो। मैं चाहता हूं कि मेरी जीवनसाथी मेरे उस माहौल को समझे, जिससे मैं आया हूं। मैं ऐसी लड़की से शादी नहीं करना चाहता, जो सिर्फ इस बात को लेकर मेरी ओर आकर्षित हो कि मैं भारतीय टीम के लिए खेलता हूं।  युवराज ने कहा कि उनकी जीवनसाथी को यह समझना होगा कि उनका कार्यक्रम काफी व्यस्त रहता है। बकौल युवराज, उसे यह समझना होगा कि मैं ज्यादातर वक्त यात्रा पर ही रहता हूं। ऐसे में अगर कोई ऐसी लड़की मुझे मिलती, जो खुद ऐसे कार्यक्रम की आदी हो तो ज्यादा अच्छा होगा। ऐसे में जबकि युवराज की शादी की चर्चा तक नहीं है, इस क्रिकेटर ने इस बात का खुलासा कर दिया है कि अगर उनके घर बेटे का जन्म हुआ तो वह उसे क्रिकेट नहीं खेलने देंगे।  युवराज ने कहा, मैं उससे कहूंगा कि वह क्रिकेट से दूर रहे। इसका कारण यह है कि भारत में क्रिकेटरों पर अत्यधिक दबाव होता है और साथ ही साथ यहां देशवासियों की अपेक्षाएं अवास्तविक तौर पर बहुत अधिक होती हैं।